游渶川石橋
作者：范純仁
朝代：宋

paragraphs: 英山富泉石，翠巖映清漣。
近可杖屨及，寂無市井喧。
良辰惜虛過，幽尋忍空還。
幸接鴻雁序，愧在驊騮前。
一徑入嵐靄，遍野皆蘭荃。
洗耳慕潁曲，散髮非伊川。
芳意動宿楚，暖脈通幽泉。
遥源發何所，積流浩成淵。
斷岸矗蒼壁，澄瀛印晴天。
人稀石有彴，村遠魚無筌。
初開臘甕酒，乍減春衣綿。
風光入雩詠，暄和臨禁煙。
柔莎當茵席，輕漪泛觥船。
天日正清潤，水雲共澄鮮。
靈苗恣采擷，古跡皆窮研。
高會屏紛雜，野具無葷羶。
繁英落如糝，幽禽語如絃。
嫩香小杏肥，深碧新荷圓。
游鯈忽上下，戲蝶時翩翾。
芳樹蔭坐釣，平石醒醉眠。
共得真隠趣，勿爲豪華傳。
滿目是圖畫，在處皆潺湲。
春風拂歸袂，暮景生吟鞭。
恨不見山月，月曉山南邊。